1798-ban a ház és a nyomda Johann Georg von Schobeln tanácsos tulajdonába kerül; a feljegyzések szerint ekkor latin, német, magyar, román nyelvű könyveket nyomtattak. 1805-ben Schobeln özvegye, Johanna Regina örökli az épületet, tőle pedig Franz Schobeln. Magát a nyomdát Friedrich August Herfurth üzemeltette; halála után Johann Gött vette át az irányítást, majd 1834-ben forintért meg is vásárolta a nyomdát. 1834 decemberében engedélyt kapott a Guberniumtól német, román, és magyar nyelvű újságok nyomtatására; így jelent meg rövidebb-hosszabb ideig a román "Foaia Duminecii" és "Gazeta de Transilvania" (és utóbbi melléklete, a "Foaie pentru minte, inimă și literatură"), a német "Siebenbürger Wochenblatt", és a magyar "Erdélyi Hírlap". Az 1849-es események a lapok ideiglenes megszűnését vonták maguk után; ebben az évben Bem József indítványozására új lapok jelentek meg: a német "Kronstädter Zeitung", a magyar "Brassói Lap", és a román "Espatriatul".